SKRIFTLIG FORESPØRGSEL P-3648/01

af Guido Podestà (PPE-DE) til Kommissionen

(9. januar 2002)

Om: Kvindens stilling i Nigeria sagen med Safia Husaini Tungar-Tudu

Sagen med en 30-årig nigeriansk kvinde, der blev gift som 12-årig, og som har fire børn, hvoraf det sidste blev født efter en voldtægtshandling, på grund af hvilken hun blev dømt til døden gennem stening, har rejst bekymrede spørgsmål om kvindens stilling i vor tid i mange afrikanske lande, bl.a. i Nigeria.

Ifølge Shariaen begår en gift kvinde, selv om hun er fraskilt, ægteskabsbrud, hvis hun har samkvem med en anden mand, selv om dette som i det foreliggende tilfælde sker i form af voldtægt.

Den politiske og militære magt i ikke-demokratiske regimer fører også kontrol med undersåtternes privatliv, herunder med fødsler, og kvinderne er derfor i højere grad udsat for ofte umenneskelige straffe.

Kan Kommissionen oplyse, hvorledes den agter at intensivere og effektivisere de allerede iværksatte programmer for at forbedre kvindens stilling i disse lande, og hvilke nye foranstaltninger, den vil træffe for at afskaffe fremgangsmåder, der krænker de grundlæggende menneskerettigheder?

Kan Kommissionen desuden oplyse, hvad den agter at gøre for at fremme en demokratiserings- og verdsliggørelsesproces i lande som Nigeria, hvori fortolkningen af religionens lov (som i øvrigt fordrejer den religion, den vedrører,) først og fremmest går ud over kvindens rettigheder?

Svar afgivet på Kommissionens vegne af Poul Nielson

(6. februar 2002)

Kommissionen er bekymret over de stadig strengere domme, der idømmes af visse shariadomstole i Nigeria, og over deres særlige indvirkning på kvinders rettigheder. Kommissionen har taget forskellige skridt til at bidrage til at bringe denne praksis til ophør og afbøde dens indvirkning på kvinder.

EU's retningslinjer for EU's politik i forhold til tredjelande vedrørende tortur og anden grusom, umenneskelig eller nedværdigende behandling eller straf(1), som blev vedtaget af Rådet (almindelige anliggender) den 9. april 2001, gælder for straffe som pisk og stening, som det ærede medlem omtaler i sin forespørgsel.

EU omtalte situationen i Nigeria på menneskerettighedskommissionens 57. møde og udtrykte bekymring over de domme efter shariastraffelovgivningen, som er blevet indført i visse stater i det nordlige Nigeria.

Desuden har EU været i direkte kontakt med Nigerias præsident og givet udtryk for bekymring over, at fortolkningen af de religiøse love krænker kvinders rettigheder i Nigeria.

EU's landestøttestrategi for Nigeria peger på fremme af menneskerettighederne og det civile samfund som temaer og yder økonomisk støtte til en menneskerettighedsfond, så der i Nigeria kan opnås større viden om og engagement i menneskerettighedsprojekter.

Demokratiseringen vil blive fremmet gennem støtte til valgprocessen og det civile samfund. Målet er specifikt at øge kvinders indflydelse gennem udvidet adgang til information om demokrati og valg og at informere dem om deres rettigheder og forpligtelser i en demokratisk sammenhæng. Dette er et tema i det løbende projekt om Citizens Participation and Gender in the Electoral Process.

Kommissionen støtter menneskerettighedsprojekter med henblik på at styrke det civile samfund i det nordlige Nigeria og øge kvinders bevidsthed om deres lovmæssige rettigheder. Derudover har andre projekter et kønsaspekt og lægger vægt på inddragelse af kvinder i samfundslivet.

Inden for rammerne af kapitel B7-7 i EU-budgettet (Europæisk initiativ for demokrati og menneskerettighederne) vil der fortsat blive stillet midler til rådighed til bekæmpelse af tortur og anden grusom, umenneskelig eller nedværdigende behandling i Nigeria og andre tredjelande.

Endelig vil EU fortsat opfordre Nigerias regering til at afskaffe dødsstraffen, styrke respekten for menneskerettighederne og øge kvinders og mænds bevidsthed om deres lovmæssige rettigheder.

(1) Dok. nr. 2342 af 9.4.2001.